ธปท.ชี้ประเทศยังเสี่ยงเงินเฟ้อ
ธปท. เผยหลังสำรวจปัจจัยหลายด้าน ชี้สถานกาณ์ปัจจุบันยังมีความเสี่ยงด้านเงินเฟ้อ
2 ก.ย. 2554

ธปท. เผยหลังสำรวจปัจจัยหลายด้าน ชี้สถานกาณ์ปัจจุบันยังมีความเสี่ยงด้านเงินเฟ้อ 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า จากข้อมูลอัตราเงินเฟ้อล่าสุดในเดือนส.ค.ปีนี้ที่กระทรวงพาณิชย์ประกาศออกมา ที่อัตราเงินเฟ้อพื้นฐานอยู่ที่ระดับ2.85% และเงินเฟ้อทั่วไปที่ระดับ4.29% พอจะสะท้อนได้ว่าความเสี่ยงเงินเฟ้อยังมีอยู่ เพราะมีแรงกดดันจากต้นทุนการผลิตที่อาจจะส่งผ่านไปยังราคาสินค้าและการคาดการณ์เงินเฟ้อในอนาคตสูงขึ้น เนื่องจากราคาน้ำมันในตลาดโลกยังอยู่ในระดับสูง ดังนั้น ความจำเป็นที่จะปรับดอกเบี้ยนโยบายให้เข้าสู่สมดุลระหว่างความเสี่ยงด้านการเติบโตทางเศรษฐกิจและความเสี่ยงด้านเงินเฟ้อ
"ตัวเลขเงินเฟ้อที่ออกมาในเดือนส.ค.ถือว่าอยู่ในระดับที่ใกล้เคียงกับที่ธปท.คาดไว้ ซึ่งต้องยอมรับว่านโยบายรัฐบาลทั้ง2เรื่องคือการขึ้นรายได้ขั้นต่ำ300บาทต่อวันและปรับขึ้นเงินเดือนปริญาตรี1.5หมื่นบาทต่อเดือน มีผลทางจิตวิทยาต่อการคาดการณ์เงินเฟ้อในอนาคตสูงขึ้น" นายเมธีกล่าว
อย่างไรก็ตาม การดำเนินนโยบายการเงินต้องพิจารณาให้ดีระหว่างการขยายตัวทางเศรษฐกิจและดูแลความเสี่ยงเงินเฟ้อ